Lesersbrief: Is rassisme dalk nodig?Anthony Boucher. Foto: Verskaf. Anthony Boucher van Middelburg in Mpumalanga skryf: Verbeel jou ’n land waar Jako, Monique, Rajesh, Dumisani en Ruhul saam wegkruipertjie speel terwyl hul ouers laatmiddag die Springbok/All Blacks-toets kyk. Die reuk van braaivleis en Thandeka se sagte krummelpap oorheers die vertrek. Die kinders is gelukkig, die vrou is tevrede en die geldsake lyk goed. Dink vir ’n oomblik hoe dit moet wees as jy in die ry staan by die bank en die persoon voor of agter jou irriteer jou nie bloot omdat hul ’n ander kleur is en omdat hul kultuur nie met joune ooreenkom nie. Dink aan iets so eenvoudig soos ’n goeie-ou-dae-vuisgeveg tussen twee mans, en selfs al is die mans se name Johan en Jabu, sal dit die volgende dag niks meer wees as net twee mAnnans wat laf was nie. Sal dit nie ’n mooi land wees nie? Dink jy nie ons sal beter vooruitsigte hê nie? Dink jy nie ons sal meer kan fokus op ’n positiewe toekoms nie? Ek kan ’n land sien waar inwoners weer lus het om nuwe besighede te begin, nuwe geleenthede aan te gryp en nuwe verhoudings te bou. Ek sien ’n land waar die publiek met belangstelling na die regering sit en kyk, of… wag ’n bietjie… Dit is dalk presies dít wat die regering nie kan bekostig nie. Ek persoonlik dink die regering het so baie dinge verkeerd gedoen die laaste 25 jaar dat hulle nie kan bekostig dat die publiek (veral die meerderheid wat vir hulle stem) met ’n nugter oog na hulle kyk nie. Dit is nie nuus dat die mens (oor die algemeen) wanneer hy onder druk is, kwaad, omgekrap, verward of hartseer is, dom besluite neem nie. Die korrupte amptenare en hul volgelinge het die staat leeg gesteel, hulle was en is betrokke by tientalle gevalle van korrupsie en wanbestuur van instansies wat aan hulle gegee is. Daardie amptenare bou ŉ lewe en ŉ rykdom uit hul misdaad wat hulle daagliks pleeg – die enigste rede hoekom hulle in staat is om daardie misdaad te pleeg, is omdat hulle weer en weer gekies word om te sit waar hulle sit. Tog is daar ŉ verkiesing om die draai en jy moet wonder, hoekom gaan dieselfde meerderheid weer vir daardie selfde korrupte amptenare stem? Die antwoord, my liewe vriend, is eenvoudig: Dit is nie nuus dat die mens (oor die algemeen) wanneer hy onder druk is, kwaad, omgekrap, verward of hartseer is, dom besluite neem nie. Hoe krap jy die mens so om? Skep konflik! Dit is maklik, gee die een helfte van die land sekere regte, weier die ander helfte daardie regte en maak dan seker dat elke bietjie konflik die nuusmedia haal. Op so ŉ manier verseker jy dat die mense van die land so besig is om met mekaar te baklei, dat jý, Meneer die Korrupte Amptenaar, jouself ryk kan maak en jou vaderland in dieselfde proses laat sink! En so sien jy dan, my dierbare vriend, rassisme is nodig vir korrupte politici sodat hulle hul misdade kan pleeg. Ons kan dit beveg maar eers sal ons nugter en minder dom besluit moet neem. Suid-Afrika behoort aan elkeen wat hierdie land lief het. Vra jouself voor jy stem: Lyk die persoon wat my X-merkie ontvang of hý die land liefhet?